|  |  |  |
| --- | --- | --- |
|  |  | Δελτίο Τύπου |
|  |  |  |
| **Τμήμα Επικοινωνίας &**  **Δημοσίων Σχέσεων**  **Αθήνα, 22.07.2024** |  |  |
|  |  |  |

**Σε λειτουργία ο νέος ιστότοπος των Σχολών της ΔΥΠΑ schools.dypa.gov.gr**

Ενεργοποιήθηκε σήμερα, Δευτέρα 22 Ιουλίου, ο νέος ιστότοπος των σχολών επαγγελματικής εκπαίδευσης και κατάρτισης της Δημόσιας Υπηρεσίας Απασχόλησης (ΔΥΠΑ) [schools.dypa.gov.gr](https://schools.dypa.gov.gr/)

Πρόκειται για ένα νέο site, αφιερωμένο αποκλειστικά στα προγράμματα σπουδών και στις δράσεις που υλοποιούνται στις 87 σχολές που λειτουργεί η ΔΥΠΑ σε περισσότερες από 20 πόλεις της χώρας.

Για τη δημιουργία του [schools.dypa.gov.gr](https://schools.dypa.gov.gr/) υιοθετήθηκαν σύγχρονα πρότυπα σχεδιασμού, ώστε να είναι φιλικό για κινητές συσκευές (mobile friendly), με γνώμονα την καλύτερη εμπειρία των χρηστών (εξειδικευμένο UI και UX) και τη δυνατότητα αναζήτησης μέσω διαδραστικού χάρτη.

Στον νέο ιστότοπο οι ενδιαφερόμενοι θα μπορούν να ενημερώνονται για όλα τα θέματα που αφορούν τις δωρεάν σπουδές και τις δυνατότητες επαγγελματικής αποκατάστασης και ανέλιξης που παρέχουν οι σχολές της ΔΥΠΑ, με άμεσο και φιλικό τρόπο.

Οι επισκέπτες έχουν τη δυνατότητα να βρουν εύκολα και γρήγορα όλες τις πληροφορίες για τις ειδικότητες που μπορούν να σπουδάσουν οι νέοι και οι νέες στις 50 Επαγγελματικές Σχολές (ΕΠΑΣ) Μαθητείας, στις 7 Πειραματικές ΕΠΑΣ (ΠΕΠΑΣ), καθώς και στις 30 Σχολές Ανώτερης Επαγγελματικής Κατάρτισης (ΣΑΕΚ) της ΔΥΠΑ.

Με λίγα μόνον «κλικ» έχουν πρόσβαση στις πληροφορίες για την αμειβόμενη μαθητεία με πλήρη ασφάλιση, για τα επιδόματα σίτισης και στέγασης, καθώς επίσης σε περιγραφή κάθε ειδικότητας, σε λίστες με τα αντίστοιχα μαθήματα και στους αναλυτικούς οδηγούς σπουδών.

Επιπλέον, στο site περιλαμβάνονται ξεχωριστές ενότητες με τις ιστορίες από τις βραβεύσεις, τις δράσεις και τα ταξίδια των μαθητευόμενων και των σπουδαστών, καθώς και με όλα τα νέα που αφορούν σε εκδηλώσεις και πρωτοβουλίες των σχολών της ΔΥΠΑ στην Ελλάδα και την Ευρώπη.

**Ο Διοικητής της ΔΥΠΑ Σπύρος Πρωτοψάλτης, δήλωσε**: «Η δημιουργία του νέου site έρχεται να συμπληρώσει μια σειρά από πρωτοβουλίες που έχουμε αναλάβει τα τελευταία χρόνια ώστε να ενισχύσουμε και να αναδείξουμε τις ευκαιρίες επαγγελματικής εκπαίδευσης και κατάρτισης που προσφέρουν οι Σχολές της ΔΥΠΑ. Το [schools.dypa.gov.gr](https://schools.dypa.gov.gr) σχεδιάστηκε με στόχο να παρέχει την καλύτερη πηγή ενημέρωσης των νέων, των γονιών και όλων όσοι αναζητούν αξιόπιστες αλλά και εντελώς δωρεάν σπουδές, ειδικά σε σύγχρονες ειδικότητες που έχουν ζήτηση στην αγορά εργασίας και οδηγούν σε γρήγορη απορρόφηση σε σταθερές και καλά αμειβόμενες θέσεις εργασίας.

Στόχος μας είναι αφενός να εξασφαλίσουμε ότι όλοι οι πολίτες μπορούν να βρουν μέσω της ΔΥΠΑ πρόσβαση σε ποιοτική εκπαίδευση και κατάρτιση, αφετέρου να έχουν άμεση, ολοκληρωμένη και φιλική ενημέρωση για τις σύγχρονες επιλογές που παρέχουν οι Σχολές μας. Συμβαδίζοντας με τις ανάγκες συνεχούς επανειδίκευσης, θέτουμε στη διάθεση των πολιτών και ιδιαίτερα των νέων όλα τα μέσα που διαθέτουμε και στηρίζουμε το όραμά τους για μια επιτυχημένη επαγγελματική πορεία».